Јелена Ангеловски: „Мика”

Крајем 2022. године наша колегиница Јелена Ангеловски објавила је свој први роман за децу и младе „Мика”, за који је већ добила три награде („Раде Обреновић”, „Малени цвет” и „Драган Радуловић”). Роман је погодан за обраду на часовима у оквиру допунске наставе српског језика у иностранству јер се наши ђаци лако могу идентификовати са главним јунаком. То је тинејџер Мика који ји има исто име, презиме и надимак као познати српски песник Мирослав Антић. Поред тога што се Мика суочава са различитим изазовима типичним за тинејџере, он живи у Швајцарској и иде у српску допунску школу где учи ћирилицу. Роман је објавио „Службени гласник” у оквиру едиције „Азбучни ред” (трећи роман у овом низу). Свако поглавље у роману почиње једним словом азбуке.

Кораци

1. Представљање ауторке

Ученици/е треба да повежу именице и глаголе и да, на основу тога напишу неколико података о ауторки. Ко жели, може наглас да прочита свој текст.

1. Представљање романа

Ученицима/ама се кратко представи роман и покаже како су у књизи нацртана поједина слова којима почињу поглавља (треба да кажу о којим словима је реч).

1. Повезивање слова са одговарајућим текстом

Ученици/е се поделе у групе. Свака група добије 30 слова азбуке и 30 „резанаца” (папирићи на којима је текст). Први задатак је да поређају слова по азбучном реду, а затим да уз свако слово додају део из романа у којем се описује како је Мика научио то слово.

1. Анализа одломка из романа

Сваки узраст добија одговарајући радни лист који треба да попуни. Рад се може организовати на различите начине, као индивидуални, рад у пару или групни. Проверавање решења.

1. Кахут квиз (проверавање)

Ученици/е решавају квиз који се односи на све оно што су радили на часу.

1. Домаћи задатак

Послушај *плејлисту* из романа, издвој песму која ти се највише свиђа и напиши зашто.

<https://youtube.com/playlist?list=PLjUNWvLajx-sUzcN8_FF6t05OWc9NMArN>

Напомена: Ученицима/ама се могу прочитати одломци који се односе на још две школске ситуације, прва говори о томе како је Мика нокаутирао свог најбољег друга Мартина и како се због тога осећао лоше, а друга о солидарности одељења са Рамоном, односно о начину на који се Микино одељење супротставило шачици насилних дечака која малтретира другу децу. Сва три одломка су погодна за започињање разговора о вршњачком насиљу.